
Többszörös esettanulmány angol-spanyol tanárszakos egyetemisták mentális lexikonjának dinamikájáról - Személyre szabott szókincsfejlesztés az MI bevonásával

OTDK-pályamunkám egy többszörös esettanulmány, amelyben a háromnyelvű mentális lexikon dinamikáját vizsgálom új szavak integrálódásakor hat magyar anyanyelvű angol–spanyol tanárszakos elsőéves egyetemista részvételével. A kutatás fő célkitűzései a következők voltak:
– feltárni a magyar mint anyanyelv, valamint az angol és a spanyol mint második és harmadik idegen nyelvek szavainak elrendeződését a háromnyelvű mentális lexikonban
– feltérképezni az új angol és spanyol szavaknak ebbe a háromnyelvű mentális lexikonba történő integrálódási dinamikáját
– megfigyelni, hogy van-e különbség az általános és a tudományos szókincshez tartozó szavak elhelyezkedésében, illetve integrálódási dinamikájában
– kidolgozni egy, a nyelvtanulói egyéni különbségeket figyelembe vevő, MI-alapú szókincsfejlesztő tréning mintafeladatait
A kutatás során a résztvevőknek egy angol és egy spanyol, 25–25 szóból álló szóasszociációs tesztet kellett kitölteniük két alkalommal, amelyek általános és tudományos szókincshez tartozó szavakat is tartalmaztak. A két tesztelés között eltelt hathetes időszakban célzottan gyakorolták a szavakat a Quizlet és kontextualizáló szövegek használatával, az első tesztelés előtt pedig kitöltöttek egy nyitott kérdőívet is a szótanulási stratégiáikkal kapcsolatban. Ezután elemeztem az asszociációs teszteket a hívószavakra adott válaszok száma, nyelve, valamint a hívószó és a válasz közötti kapcsolat szerint, és összehasonlítottam a két tesztelési időponthoz tartozó eredményeket.
A legfontosabb eredmények a következők: A résztvevők között mindegyik elemzési szempontnál nagy egyéni különbségek voltak megfigyelhetők, azonban a második tesztelésre összességében nőtt a jelentés alapú asszociációk aránya, míg a pusztán formai alapúaké csökkent mindkét nyelv esetében. Ezenkívül pedig az általános szókincshez tartozó hívószavaknál nagyobb volt a jelentés alapú és kisebb a formai alapú asszociációk aránya, a páros t-próba pedig kimutatta, hogy az angol szavakból történő első tesztelés kivételével ez a különbség statisztikailag szignifikáns volt. A kérdőív eredményei szerint pedig a résztvevők különböznek szótanulási stratégiáikban, azonban többen említették közülük a Quizlet használatát, valamint a kontextusból történő tanulást. A szótanulási stratégiák és az egyéb tanulói egyéni különbségek figyelembevétele nagyon fontos a személyre szabott szókincsfejlesztésben, erre pedig kiváló lehetőségeket kínál az MI, amit kidolgozott mintafeladatokkal mutatok be a dolgozatban.



